મનોબળના અભાવને કારણે આપણા કેટલા બધા સંકલ્પો હાસ્યાસ્પદ બની જાય છે. ‘આવતીકાલથી હું શરાબ નહીં જ પીઉં’, ‘હું સિગારેટ નહીં જ પીઉં’ કે ‘જુગાર નહીં જ રમું’ - આવા સંકલ્પ કરનારની સચ્ચાઈમાં શંકા લાવવાની જરૂર નથી. તે જ્યારે આવો સંકલ્પ કરે છે ત્યારે તેને વળગી રહેવા તે આતુર હોય છે. પોતાના સંકલ્પ વિશે તે પ્રામાણિક, સાચદિલ હોય છે, પણ તે સંકલ્પને વળગી શકતો નથી. આનું કારણ મન છે. માણસ મનને મક્કમ કરે, ધારી દિશામાં દોરી શકે તો એ ઘણું જીતી લઈ શકે છે.